ફિલ્મનો ઉપાડ થાય છે 2013થી, જ્યારે કોર્ટ સંજય દત્તને પાંચ વર્ષની સજા સંભળાવે છે ને અધૂરી ફિલ્મો પૂરી કરવા એક મહિનાનો સમય આપે છે. સજા સાંભળી સંજય દત્ત નક્કી કરે છે કે પોતાનું સાચું જીવનચરિત્ર કોઈ લખે. એ માટે એક જાણીતી લેખિકા વિની (અનુષ્કા શર્મા)નો સંપર્ક સાધવામાં આવે છે અને આમ, ખૂલતાં જાય છે વિવાદાસ્પદ ઍક્ટરના જીવનનાં એક પછી એક પાનાં. સંજય પર જે જે વીતી, એના જીવનમાં જે જે બન્યું એ રસપ્રદ બાનીમાં રજૂ કરવામાં આવ્યું છેઃ ક્યાંક રમૂજ ફૂટે તો ક્યાંક આંખોની કિનાર ભીની થાય તો ક્યાંક વિચારમાં પડી જવાય.